謝江東丘少卿漕使
作者：釋居簡
朝代：宋

paragraphs: 宣城阡陌連當涂，山田瘦瘠圬田腴。
築塍作圬九十四，頻年風水圬爲湖。
圬中饑氓水入戶，私迫公催猛如虎。
三分更索水花苗，名色創聞氓不諭。
流移轉徙道邊泣，併日不能謀一食。
有生誰弗惜天年，望望誰寬倒懸急。
江東使者愁上眉，惄然軫懷若調饑。
疾呼官吏訪田里，蠲租除賦甦顛隮。
勸糶開倉賑寒餓，氓命垂垂出湯火。
貪殘俗吏漫窺窬，狡獪猾胥成㦬懡。
家家禱公願公壽，千億子孫天地久。
宣城彰教住山人，斐然相此歌謠聲。